## Zakon o Agenciji Socijalističke Republike Hrvatske za restrukturiranje i razvoj

### NN 18/1990 (30.4.1990.), Zakon o Agenciji Socijalističke Republike Hrvatske za restrukturiranje i razvoj

# SABOR SOCIJALISTIČKE REPUBLIKE HRVATSKE

Na temelju člana 389. Ustava Socijalističke Republike Hrvatske, donosim

## UKAZ

### o proglašenju Zakona o Agenciji Socijalističke Republike Hrvatske za restrukturiranje i razvoj

Proglašava se Zakon o Agenciji Socijalističke Republike Hrvatske za
restrukturiranje i razvoj koji je Sabor Socijalističke Republike Hrvatske
donio na sjednicama Vijeća udruženog rada 25. travnja, Vijeća općina 25.
travnja i Društveno-političkog vijeća 25. travnja 1990. godine.

Klasa : 011-01 /90-01 /52

Urbroj : 71-90-1

Zagreb, 27. travnja 1990.

Predsjednik Predsjedništva SR Hrvatske

**Ivo Latin, v. r.**

---

## ZAKON

### o Agenciji Socijalističke Republike Hrvatske za restrukturiranje i razvoj

Član 1.

Agencija Socijalističke Republike Hrvatske za restrukturiranje i razvoj
- Zagreb (u daljem tekstu: Agencija) osniva se kao specijalizirana organizacija
Republike.

Član 2.

Agencija je društvena pravna osoba s pravima, obavezama i odgovornostima
propisanim ovim zakonom i drugim propisima. Sjedište Agencije je u Zagrebu.

Član 3.

Agencija organizira i pruža stručnu pomoć u izradi sanacijsko-razvojnih
programa restrukturiranja poduzeća odnosno njihovih dijelova utvrđenih
programom Izvršnog vijeća Sabora u cilju uspostavljanja efikasnosti i rentabilnosti
poslovanja. Navedeni programi osobito sadrže:

- formiranje grupe stručnjaka za izvedbu programa,

- uvođenje financijske i računovodstvene kontrole,

- modifikaciju proizvodnje, marketinga, organizacije i tehnologije s
posebnim naglaskom na štednju sirovina i energije i očuvanje čovjekove
okoline,

- prilagođavanje razine zaposlenosti i uvjeta zapošljavanja i nagrađivanja,
uključujući izradu programa za rješavanje tehnološkog i ekonomskog viška
zaposlenih,

- utvrđivanje imovine predviđene za prodaju te izbor, kupaca,

- izradu financijskog plana, uključujući promjene u strukturi kapitala,
refinanciranje i restrukturiranje duga i identificiranje izvora novog akcionarskog
kapitala, i - izradu poslovnog plana.

Agencija osigurava nadzor i stručnu pomoć u izvođenju programa restrukturiranja.

Agencija osigurava procjenu vrijednosti društvenog kapitala i bonitet
poduzeća od stručno osposobljenih pravnih osoba.

Agencija organizira i poduzima aktivnosti na pripremi poduzeća za prodaju,
savjetuje kod pregovora u pogledu cijene i drugih uvjeta prodaje.

Agencija organizira izradu studija o restrukturiranju pojedinih privrednih
grana i grupacija koje osobito definiraju ključne mehanizme strategije
restrukturiranja: privatizacija, zajednička ulaganja sa stranim i domaćim
partnerima, javna poduzeća, likvidaciju i dr.

Agencija za potrebe izvođenja svojih aktivnosti organizira i ostvaruje
suradnju s međunarodnim stručnim organizacijama, domaćim i stranim konzultantskim
organizacijama i ekspertima te specijaliziranim agencijama, te pomaže poduzećima
u uspostavljanju kontakata s navedenim institucijama.

Agencija osigurava stručnu ocjenu sanacijsko-razvojnih programa poduzeća
koja kandidiraju za sredstva Fonda Socijalističke Republike Hrvatske za
razvoj

Agencija organizira izradu novih investicijskih programa za privredno
nedovoljno razvijene krajeve i krajeve sa specifičnim razvojnim problemima
definirane Društvenim planom Republike za srednjoročno razdoblje te agroindustrijski
kompleks.

Član 4.

Organ upravljanja Agencije je Upravni odbor, koji ima predsjednika i
četiri člana.

Predsjednika i dva člana Upravnog odbora postavlja i razrješava Izvršno
vijeće Sabora, a po jednog člana Upravnog odbora biraju radnici Agencije
i Privredna komora Hrvatske.

Član 5.

Agencijom rukovodi direktor kojeg imenuje i razrješava Izvršno vijeće
Sabora.

Član 6.

Agencija podnosi najmanje dva puta godišnje izvještaj o svojem radu
Izvršnom vijeću Sabora Socijalističke Repuulike Hrvatske.

Član 7.

Agencija je za svoj rad odgovorna Izvršnom vijeću Sabora.

Izvršno vijeće Sabora svake godine donosi program rada i potvrđuje financijski
plan Agencije.

Član 8.

Sredstva za osnivanje i poslovanje Agencije osiguravaju se iz republičkog
budžeta, naknada za pružene usluge i drugih izvora.

Član 9.

Statut Agencije određuje osobito:

- organizaciju i način poslovanja Agencije,

- nadležnost Upravnog odbora Agencije,

- ovlaštenje za zastupanje i potpisivanje Agencije,

- prava, obaveze i odgovornosti radnika koji obavljaju poslove i zadatke
s posebnim ovlaštenjima i odgovornostima,

- mandat članova Upravnog odbora i radnika s posebnim ovlaštenjima,

- druga organizacijska pitanja u vezi s poslovanjem Agencije.

Na Statut Agencije daje suglasnost Sabor Socijalističke Republike Hrvatske.

Član 10.

Izvršno vijeće Sabora imenovat će osnivački odbor i privremenog direktora
sa zadatkom da izvrši pripreme za konstituiranje Agencije.

Agencija će se organizirati i početi s radom najkasnije do 1. srpnja
1990.

Član 11.

Ovaj zakon stupa na snagu osmoga dana nakon objave u "Narodnim
novinama".

Broj: 302-01 /90-03/02

Zagreb, 26. travnja 1990.

SABOR SOCIJALISTIČKE REPUBLIKE HRVATSKE

Predsjednik Vijeća udruženog rada

**Milan Janus, v. r.**

Predsjednik Sabora

**dr Anđelko Runjić, v. r.**

Predsjednik Vijeća općina

**mr Mirko Šetina, v. r.**

Predsjednik Društveno-političkog vijeća

**mr Zvonimir Novak, v. r.**

Zakon, NN 18/1990-341